Mill-1 ta' Jannar 2020, il-kontenut massimu ta' kubrit fil-fjuwils tat-trasport fil-baħar se jitnaqqas għal 0,5 % (jitnaqqas minn 3,5 %) fid-dinja kollha – u dan se jnaqqas it-tniġġis tal-arja u se jipproteġi s-saħħa u l-ambjent. L-emissjonijiet tal-ossidi tal-kubrit (SOx) mill-magni bil-kombustjoni tal-vapuri jikkawżaw ix-xita aċiduża u jiġġeneraw trab fin li jista' jwassal għal mard respiratorju u kardjovaskulari, kif ukoll għal stennija tal-għomor imnaqqsa. Il-Kummissarju għat-Trasport, Adina Vălean, stqarret: “It-trasport marittimu huwa negozju globali, u huma meħtieġa soluzzjonijiet globali sabiex jitnaqqsu l-emissjonijiet prodotti minnu. Id-dħul fis-seħħ tal-limitu massimu ta' kubrit fid-dinja kollha huwa stadju importanti għas-settur marittimu kollu; se jagħti kontribut biex ikomplu jitnaqqsu l-emissjonijiet ta' sustanzi ta' ħsara li jniġġsu fl-arja, u b'hekk jibbenefikaw direttament il-bliet u l-komunitajiet madwar id-dinja, inkluż dawk importanti fix-xtut tan-Nofsinhar tal-Ewropa. Juri wkoll li jekk l-UE u l-OMI jiġbdu ħabel wieħed, u jkun hemm l-impenn qawwi mill-industrija, jistgħu jinkisbu benefiċċji importanti għall-ambjent u għas-saħħa taċ-ċittadini tagħna.” Il-Kummissarju għall-Ambjent, l-Oċeani u s-Sajd, Virginijus Sinkevičius, żied jgħid: “Permezz tal-Patt Ekoloġiku Ewropew se titwettaq l-ambizzjoni ta' żero tniġġis kemm għan-newtralità klimatika kif ukoll għal ambjent ħieles mill-emissjonijiet tossiċi. Din l-ambizzjoni tal-UE tipproteġi l-benesseri taċ-ċittadini tagħna, iżda tiżgura wkoll li jkollna ambjenti, ibħra u oċeani nodfa u f'saħħithom fil-qafas ta' ekonomija blu sostenibbli u ħielsa mill-karbonju, bl-impenn tal-partijiet kollha b'mod konġunt, inkluż it-trasport marittimu. Nilqgħu l-istandards għal limitu massimu baxx ta' kubrit fid-dinja kollha u fiż-Żoni ta' Kontroll tal-Emissjonijiet, biex b'hekk iktar ċittadini tal-UE li jgħixu qrib il-kosta jkollhom arja nadifa.” L-approċċ tal-UE għal limitu massimu baxx ta' kubrit bħala eżempju internazzjonali Mill-2012 'l hawn, l-UE ħadet azzjoni deċiża sabiex jitnaqqas il-kontenut tal-kubrit tal-fjuwils tat-trasport fil-baħar permezz tad-Direttiva dwar il-Kubrit. Fl-2016, l-Organizzazzjoni Marittima Internazzjonali (OMI) żammet l-2020 bħala d-data tad-dħul fis-seħħ tal-limitu massimu ta' 0,5 % kubrit fid-dinja kollha. Barra minn hekk, f'xi ekosistemi fraġli ħafna bħall-Baħar Baltiku u l-Baħar tat-Tramuntana – deżinjati “Żoni ta' Kontroll tal-Emissjonijiet tal-Ossidi tal-Kubrit” (SECAs) – il-kontenut massimu tal-kubrit kien ilu mill-2015 imnaqqas għal 0,10 %. Permezz ta' dawn il-limiti massimi iktar stretti, il-konċentrazzjonijiet tad-diossidu tal-kubrit naqsu b'iktar min-nofs madwar is-SECAs, u dan kien ta' benefiċċju għas-saħħa tan-nies fir-reġjuni kostali u fil-portijiet, filwaqt li l-impatti ekonomiċi ġenerali fuq is-settur baqgħu minimi. Il-passi li jmiss għas-sostenibbiltà fit-trasport marittimu Abbażi tas-suċċess fl-implimentazzjoni tal-limiti taż-Żona ta' Kontroll tal-Emissjonijiet (ECA), huwa mistenni li l-introduzzjoni tal-limitu massimu ta' kubrit fid-dinja kollha twassal riżultati simili. L-UE qed taħdem b'mod attiv ukoll fil-kuntest tal-Konvenzjoni ta' Barċellona, għad-deżinjazzjoni futura possibbli ta' ECAs mill-OMI f'ilmijiet oħra tal-UE bħall-Baħar Mediterran. L-UE għamlet l-almu tagħha għal rwol attiv biex jiġu indirizzati l-emissjonijiet marittimi b'mod iktar ġenerali, kemm fl-UE kif ukoll fid-dinja kollha. Fl-2018, l-OMI qablet li l-emissjonijiet tal-gassijiet serra jitnaqqsu mit-trasport marittimu b'minn tal-inqas 50 % sal-2050. L-UE u l-Istati Membri tagħha kellhom rwol strumentali fin-negozjar u fil-ksib tal-patt għas-settur, li attwalment jirrappreżenta 2-3 % tal-emissjonijiet globali tas-CO2. Diġà qed isiru diskussjonijiet fl-OMI sabiex dan il-patt jissarraf f'miżuri konkreti. Sabiex jiġi indirizzat it-tniġġis mill-plastik fl-oċeani tagħna, l-UE adottat regoli ġodda dwar il-faċilitajiet portwarji ta' akkoljenza għall-iskart, u żgurat li l-iskart iġġenerat abbord il-vapuri jew mis-sajd fuq il-baħar jinġabar u jiġi ttrattat fil-portijiet. L-UE qed taħdem ukoll mal-OMI sabiex jiġi indirizzat it-tħassib rigward l-iskariku tal-ilmijiet mis-sistemi ta' wara t-trattament li jintużaw mill-vapuri. L-objettiv hu li tiġi żgurata s-sostenibbiltà sħiħa ta' dawk is-sistemi, possibbilment billi jiġu stabbiliti rekwiżiti leġiżlattivi iktar stretti u uniformi. Barra minn hekk, il-Patt Ekoloġiku Ewropew, ippreżentat mill-President tal-Kummissjoni Ursula von der Leyen f'Diċembru 2019, jistabbilixxi azzjoni ulterjuri biex it-trasport marittimu jkun iktar sostenibbli, pereżempju l-estensjoni tal-iskambju Ewropew ta' kwoti tal-emissjonijiet għas-settur marittimu. Sfond It-trasport marittimu għandu impatt dirett fuq il-kwalità tal-arja f'ħafna bliet kostali Ewropej. Il-gassijiet tal-egżost mill-vapuri huma sors sinifikanti ta' tniġġis tal-arja, inkluż permezz tal-emissjonijiet tal-ossidi tal-kubrit li jirriżultaw mill-ħruq taż-żejt tal-fjuwil. L-ossidi tal-kubrit jagħmlu ħsara lis-sistema respiratorja tal-bniedem u jagħmluha diffiċli li wieħed jieħu n-nifs. Tradizzjonalment, il-vapuri jużaw iż-żjut tal-fjuwil għall-propulsjoni, li jista' jkollhom kontenut tal-kubrit sa 3,50 %. Bħala paragun, il-kontenut tal-kubrit tal-fjuwils fit-trakkijiet jew fil-karozzi tal-passiġġieri ma jridux jaqbżu ż-0,001 %. Id-Direttiva dwar il-Kubrit tal-2012, li ġiet reveduta fl-2016, naqset l-emissjonijiet tal-ossidi tal-kubrit billi stabbiliet livelli massimi ta' kontenut tal-kubrit għall-fjuwils tat-trasport fil-baħar u inkorporat standards ġodda stabbiliti mill-Organizzazzjoni Marittima Internazzjonali fil-liġi tal-UE, kemm fiż-żoni protetti b'mod reġjonali kif ukoll 'il barra minnhom. Għal Iktar Informazzjoni Il-Komunikazzjoni dwar il-Patt Ekoloġiku Ewropew L-emissjonijiet fl-arja mit-trasport marittimu Stqarrija għall-Istampa – id-DĠ għall-Ambjent Id-Direttiva dwar il-faċilitajiet portwarji ta' akkoljenza għall-iskart Filmati ġodda